 NA RICHARD MUNGUTI VITA vya kung’ang’ania mali ya Sh2 bilioni ya aliyekuwa Waziri wa Fedha marehemu Simeon Nyachae vimechacha huku mjane anayeishi nchini Amerika akidai kuna njama fiche ya kumpora urithi wake. Anadai njama hizo za kichinichini zinapangwa na mke mwenza Grace Wamuyu na watu wengine. Margaret Chweya Nyachae, ambaye ni mke wa nne wa Nyachae amefichua katika taarifa aliyowasilisha katika Mahakama Kuu kwamba Bi Wamuy, mwanawe Leon Nyandusi Nyachae na Charles Nyachae wameungana kumnyang’anya urithi wake. Mjane huyo amedai marehemu Nyachae aliacha mali ya thamani ya zaidi ya Sh2 bilioni na kwamba Bi Wamuyu, Leon na Charles wameshirikiana kumpora kwa kuondoa jina lake katika wosia alioacha kiongozi huyo kabla ya kuaga dunia. Katika hati ya kiapo aliyowasilisha katika Mahakama Kuu, Margaret amepuuzilia mbali madai anayosema ni ya uwongo, kwamba mbali na Nyachae, ameolewa mara nne na wanaume wengine. Amesema bayana ulimwenguni humu aliolewa mara moja tu na Simeon Nyachae. Pia amesema Charles, Wamuyu na Leon wameficha mahakama kuhusu mali ya Nyachae iliyoko Uingereza, Australia, mashamba ya majani na kahawa nchini Afrika Kusini, Zimbabwe na ndege mbili za helikopta. “Sijawahi kuolewa na mtu mwingine ila Simeon Nyachae. Alinioa kwa njia ya kitamaduni. Nyachae alilipa mjomba wangu Samson Obaga Okao mahari kufuatia kifo cha baba yangu David Chweya mnamo Julai 3, 1970,” asema Margaret katika afidaviti yake kwa mahakama. Kupitia kwa wakili Danstan Omari, Margaret amefichua Wosia alioacha Nyachae ulibadilishwa na Grace Wamuyu na Charles Nyachae kwa lengo la kumweka kando ya mali ya marehemu mume wake. “Siwajui wanaume wanne ninaodaiwa nilifunga ndoa nao. Hizi ni njama za kunipora mali ya marehemu mume wangu,” asema Margaret Chweya Nyachae. Amekana alikuwa ameolewa na Mabw Jacob Machuki Mokaya, Michael Pondo, James Totten na George Gordon Odero. Mjane huyo aliyepelekwa kusoma Amerika na Nyachae amesema kwamba marehemu alikuwa anawasaidia yeye na watoto wake watatu. Mjane huyo anadai alifukuzwa wakati wa mazishi ya kiongozi wa chama Ford People Party. Katika afidaviti ya aya 58, Margeret pamoja na wanawe Chweya Roney David, John Paul Chweya na Patricia Chweya waliopinga Charles Ayako Nyachae, Angela Nyarangi Nyachae Mochache na Erick Maina Nyachae wakitangazwa wasimamizi wa mali ya Nyachae, wamesema majina yao yaliondolewa katika orodha ya warithi wa mali ya Nyachae, ambaye kwa wakati mmoja alikuwa mkuu wa Utumishi wa Umma. Margaret amedokeza kwamba Nyachae alikuwa amewanunulia nyumba katika mtaa wa kifahari wa Loresho karibu na makazi yake jijini Nairobi. Mjane huyo amesema walipopelekwa Amerika na Nyachae, alikodisha nyumba hiyo na kumtumia kodi ya nyumba na pia pesa za matumizi ya kujikimu kimaisha. Pia Margaret amefichua mke wake mwenza Grace aliolewa na Nyachae kama amezaa watoto wawili na aliyekuwa Gavana wa Benki Kuu ya Kenya marehemu Philip Ndegwa. Amewatambua watoto hao kwa majina Lee Kinyanjui na Maina. Grace alipoolewa alimzaa Leon ambaye sasa amejitokeza kumnyang’anya urithi wake, akasema. Mjane huyo ameshangaa sababu za Leon kuwatenga na ilhali alikuwa na fursa ya kumuuliza Nyachae kuwahusu akiwa hai kabla ya kiongozi huyo kuaga dunia. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  